Fid-dawl tal-fatt li l-ġimgħa l-oħra d-Deputat Laburista għall-Affarijiet tal-Partit Toni Abela kien innominat bħala membru tal-Qorti Ewropea tal-Awdituri, din il-gazzetta tkellmet miegħu u tat ħarsa lura lejn ir-raġuni li kien daħal għal din il-kariga tmien snin ilu, x'kienu l-affarijiet li xtaq iwettaq fil-partit dak iż-żmien, kif ukoll jekk hemmx xi memorji partikolari li se jibqa' jiftakar b'mod speċjali, fost affarijiet oħrajn. "Ridt nuri lin-nies li hemm min lest jaffronta sidru għalihom" Mistoqsi għalfejn kien daħal f'din il-kariga ta' Deputat Mexxej tmien snin ilu, Abela sostna li ried ikun ta' utilità determinanti fil-Partit Laburista. "Is-sens ta' storja, anke wara l-avvenimenti li kelli fl-1989 fil-Partit Laburista, bħal donnu beda jsejjaħli biex nersaq 'il quddiem. Kont determinat li naħdem f'dan il-Partit f'kariga li tippermettili li mhux biss innissel l-għaqda interna iżda li nikkonsolida dak li għamlu ta' qabli. Mingħajr l-għaqda qatt ma tista' tirbaħ elezzjoni, u naħseb li din il-missjoni qdejtha," sostna Abela. Mitlub jgħid x'kienu l-affarijiet li xtaq iwettaq fil-partit dak iż-żmien, Abela fisser li l-proġett prinċipali tiegħu kien li xtaq li n-nies iħossuhom qrib il-Partit u l-Partit jagħmel minn kollox biex ikun qribhom, anke f'affarijiet li jidhru żgħar; fi ftit kliem, dan kien proġett uman. "Għalhekk il-kwantità kbira ta' attivitajiet ta' kull xorta; minn dawk popolari u ta' konsum għal dawk kulturali u storiċi. Għamilt dan kemm fuq livell ta' struttura tal-Partit u anke fuq inizjattivi bħalma kienu l-kitba, ir-radju u d-dibattiti politiċi. Ridt nuri lin-nies li hemm min lest jaffronta sidru għalihom," enfasizza d-Deputat Mexxej uxxenti tal-Affarijiet tal-Partit. Benniena ta' koalizzjoni Fuq il-passi 'l quddiem li għamel il-Partit, Abela fisser li l-Partit inbidel għalkollox fil-mod ta' kif dan jipprojetta ruħu. Dan hekk kif dawk il-bidliet, li forsi jidhru kożmetiċi, kienu biss parti minn proġett akbar ta' kif il-Partit ipprojetta lilu nnifsu. "Inbidel tant li llum, sezzjonijiet soċjali, li sa ftit ilu kienu jħossuhom komdi aktar mal-Partit Nazzjonalista, qed isibu fil-Partit Laburista d-dar naturali tagħhom. Il-Partit sar aktar il-benniena ta' koalizzjoni ta' interessi varji fis-soċjetà milli rappreżentattiv ta' sezzjoni waħda," enfasizza Abela. Madankollu, huwa saħaq li l-valuri bażiċi tal-Partit baqgħu l-istess – li l-kejl tal-ġid għandu jibda mill-bżonnijiet ta' dawk li huma l-aktar vulnerabbli fis-soċjetà. Dan mhux qed jingħad minn fomm Abela biss iżda, fil-fatt, qiegħed imnaqqax fl-Istatut tal-Partit stess. Mitlub jikkummenta fuq l-isfidi li għad baqagħlu jiffaċċja l-Partit, Abela sostna li l-isfida li għandu quddiemu llum il-Partit hija dik li malajr kemm jista' jkun isiru t-tibdiliet meħtieġa biex jirriflettu ż-żminijiet. "Illum il-politika m'għadhiex issir mill-pjazez u s-swali. Fl-elezzjoni li ġejja l-kampanja elettorali se tkun miġġielda fuq is-siti elettroniċi aktar minn dik ta' qabilha. Għalhekk kien hemm bżonn li l-kariga tiegħi timtela biex tinstab il-persuna li tirrifletti ż-żmien. It-tieni ħaġa li trid issir hija li mhux biss inkomplu nikkonsolidaw dak li sar iżda nżidu l-valur politiku b'mod li jidher u jinħass," fisser umilment Abela. Memorji Fl-aħħar nett, mistoqsi jekk hemmx xi memorji li se jibqa' jiftakar b'mod speċjali, id-Deputat Mexxej tal-Partit stqarr li hemm żewġ mumenti partikolari. "Mument minnhom kien meta tħabbar ir-riżultat tal-elezzjoni li għaddiet. Il-ferħ u l-biki ta' dawk li ħadmu għar-rebħa elettorali u kif ukoll il-ferħ tan-nies fit-toroq dakinhar li Joseph daħal fil-Parlament biex jieħu l-ġurament tal-ħatra bħala Prim Ministru," fisser b'nostalġija Abela. Fuq nota inqas sabiħa, Abela temm jgħid li t-tieni ħaġa li qatt ma jista' jinsa hija n-niket tal-familja tiegħu u l-mewt ta' missieru b'konsegwenza ta' persuna injoranta għax ma għarfitx il-konsegwenzi ta' għemilha meta tatu f'idejn l-ilpup. KONRAD MIZZI JITFA' N-NOMINA TIEGĦU Intant, wara li lbieraħ kienet l-ewwel ġurnata li fiha dawk interessati li jikkontestaw għall-kariga ta' Deputat Mexxej għall-Affarijiet tal-Partit setgħu jitfgħu n-nomina tagħhom, il-Kummissjoni Elettorali tal-Partit Laburista laqgħet in-nomina tal-Ministru għall-Enerġija u s-Saħħa Konrad Mizzi. In-nomina ta' Konrad Mizzi kienet proposta minn Ġuża Cassar u ssekondata mill-Ministru Owen Bonnici. In-nominazzjonijiet jibqgħu miftuħin sa nhar it-Tlieta li ġej. L-elezzjoni għal ħatra ta' Deputat Mexxej Laburista hija skedata li ssir il-Ħamis 25 ta' Frar li ġej.